Încă un miting pentru autonomia Ţinutului Secuiesc, chiar de Centenarul unirii. „Dacă România nu va fi un stat democratic, nu va apuca aniversarea a 200 de ani de existenţă!”

Consiliul Naţional Secuiesc (CNS) anunţă organizarea unui mare miting pentru autonomia teritorială a Ţinutului Secuiesc pe 18 noiembrie, în piaţa centrală din Sfântu Gheorghe, potrivit agenţiei maghiare MTI. Mitingul e organizat cu două săptămâni înainte de 1 decembrie, data la care România celebrează Marea Unire de la 1918.

Precedentul miting organizat de CNS pentru autonomie a fost un eşec uriaş. În martie acest an, mitingul de la Târgu Mureş la care fuseseră anunţaţi 40.000 de oameni a beneficiat de prezenţa a doar 2.500 de secui.

“Să transmitem Bucureştiului că secuii nu renunţă la lupta pentru autonomie! Iar autorităţilor publice româneşti, care se luptă unele cu altele, le transmitem: dacă România nu va fi un stat democratic, dacă nu va fi un stat de drept, nu va apuca aniversarea a 200 de ani de existenţă! Secuimea solicită ordine constituţională şi stat de drept, iar în interiorul acestora, autonomie teritorială. Autonomia teritorială a Ţinutului Secuiesc este o condiţie prealabilă pentru reconcilierea româno-maghiară şi o condiţie prealabilă pentru stabilitatea în regiune. Să exprimăm acest mesaj la Sfântu Gheorghe, la 18 noiembrie 2018″, scrie în apelul CNS, preluat de MTI.

În cadrul apelului, CNS spune despre autonomie că este o instituţie a libertăţii, un cadru al instituţiilor educaţionale, economice şi culturale proprii. Potrivit consiliului, acesta este cadrul în care se poate rezolva, definitiv, problema Licelului Teoretic Székely Mikó din Sfântu Gheorghe renaţionalizat după retrocedare, al Universităţii de Medicină şi Farmacie din Târgu Mureş şi al Liceului Teologic Romano-Catolic II. Rákóczi Ferenc din Târgu Mureş.

“Cei care doresc să folosească simbolurile secuieşti, în mod liber şi fără ameninţări, să vină la Sfântu Gheorghe! Aşteptăm tinerii din Secuime şi din Transilvania! Lupta pentru autonomie are loc pentru viitorul nostru; succesul nu poate fi obţinut decât printr-o participare activă, determinată. Dacă vreţi ca aici, acasă, să fie mai bine, decât oriunde în lume, veniţi la Sfântu Gheorghe!”, mai scrie în apelul organizatorilor, potrivit MTI.